b'\n_START_ARTICLE_\nBiskupijska klasi\xc4\x8dna gimnazija Ru\xc4\x91era Bo\xc5\xa1kovi\xc4\x87a u Dubrovniku\n_START_PARAGRAPH_\nBiskupijska klasi\xc4\x8dna gimnazija Ru\xc4\x91era Bo\xc5\xa1kovi\xc4\x87a je privatna \xc5\xa1kola s pravom javnosti u Dubrovniku. Utemeljitelj \xc5\xa1kole je Dubrova\xc4\x8dka biskupija, pod \xc4\x8dijom se upravom nalazi i danas. U sklopu \xc5\xa1kole djeluje i Biskupijsko sjemeni\xc5\xa1te._NEWLINE_Nastava se odvija prema planu i programu koji je predvi\xc4\x91en za klasi\xc4\x8dne gimnazije u Hrvatskoj, \xc5\xa1to uklju\xc4\x8duje u\xc4\x8denje latinskog i starogr\xc4\x8dkog jezika kroz sva \xc4\x8detiri razreda._NEWLINE_Ova je srednjo\xc5\xa1kolska ustanova jedina klasi\xc4\x8dna gimnazija u Dubrova\xc4\x8dko-neretvanskoj \xc5\xbeupaniji. Ima \xc4\x8detiri razredna odjeljenja, za svaki razred po jedno. Odjeljenja broje 26 u\xc4\x8denika.\n_START_SECTION_\nPovijest\n_START_PARAGRAPH_\nZgrada dana\xc5\xa1nje Klasi\xc4\x8dne gimnazije je izgra\xc4\x91ena krajem 17. stolje\xc4\x87a, kao isusova\xc4\x8dko u\xc4\x8dili\xc5\xa1te, pod nazivom Collegium Ragusinum (Dubrova\xc4\x8dki kolegij). Osniva\xc4\x8dem se smatra Marin Gunduli\xc4\x87 koji je ve\xc4\x87i dio svojeg imetka ostavio za izgradnju i odr\xc5\xbeavanje \xc5\xa1kole. Uz kompleks kolegija je izgra\xc4\x91ena i crkva sv. Ignacija. Njegov osnutak je bio zna\xc4\x8dajan za Dubrova\xc4\x8dku Republiku, jer je tim \xc4\x8dinom postala neovisna od talijanskih studija. Najzna\xc4\x8dajniji polaznik Kolegija je bio Ru\xc4\x91er Bo\xc5\xa1kovi\xc4\x87, znameniti dubrova\xc4\x8dki znanstvenik iz 18. stolje\xc4\x87a. Kad je isusova\xc4\x8dki red 1773. ukinut, zgradu su preuzeli pijaristi, koji su tamo osnovali Zavod za javnu nastavu. Ondje je djelovao poznati hrvatski rje\xc4\x8dni\xc4\x8dar Franjo Marija Appendini. Napoleonova vojska je 1806. zgradu prenamijenila u vojnu bolnicu, a nakon toga je vi\xc5\xa1e puta mijenjala funkciju._NEWLINE_Godine 1941. je dubrova\xc4\x8dki biskup u nju preselio sjemeni\xc5\xa1te i utemeljio klasi\xc4\x8dnu gimnaziju. Ta je \xc5\xa1kola 1991. godine, odlukom Ministarstva prosvjete i kulture, stekla pravo javnosti i time je postala regularna obrazovna ustanova, otvorena ne samo za \xc4\x8dlanove sjemeni\xc5\xa1ta, nego i za ostale u\xc4\x8denike.\n_START_SECTION_\nIme i dan \xc5\xa1kole\n_START_PARAGRAPH_\nDubrova\xc4\x8dka klasi\xc4\x8dna gimnazija je dobila ime po Ru\xc4\x91eru Bo\xc5\xa1kovi\xc4\x87u, najpoznatijem polazniku Dubrova\xc4\x8dkog kolegija, u \xc4\x8dijoj se zgradi danas nalazi Biskupijska klasi\xc4\x8dna gimnazija. Bo\xc5\xa1kovi\xc4\x87ev ro\xc4\x91endan, 18. svibnja, progla\xc5\xa1en je Danom \xc5\xa1kole.'